SVOA ฟุ้งยอดขายโต โชว์กำไร Q3/58 พุ่ง 176%
SVOA เผยกำไร Q3/58 พุ่ง 176% หลังรายได้จากการขายและการบริการเพิ่มขึ้น
12 พ.ย. 2558

บริษัท เอสวีโอเอ จำกัด (มหาชน) หรือ SVOA รายงานผลการดำเนินงานไตรมาส 3/58 สิ้นสุดวันที่ 30 ก.ย.58 มีกำไรสุทธิ 36.45 ล้านบาท หรือมีกำไรสุทธิ 0.038 บาทต่อหุ้น เพิ่มขึ้น 176.65% จากช่วงเดียวกันของปีก่อนที่มีกำไรสุทธิ 13.18 ล้านบาท หรือมีกำไรสุทธิ 0.014 บาทต่อหุ้น
ขณะที่ ผลการดำเนินงานช่วง 9 เดือนแรกมีกำไรสุทธิ 111.85 ล้านบาท หรือ 0.118 บาทต่อหุ้น เพิ่มขึ้น 210.08% จากช่วงเดียวกันของปีก่อนที่มีกำไรสุทธิ 36.07 ล้านบาท หรือ 0.036 บาทต่อหุ้น
 
โดยกำไรในไตรมาสดังกล่าวที่เพิ่มขึ้น เนื่องจากรายได้จากการขายและการบริการเพิ่มขึ้น โดยยอดขายที่เพิ่มขึ้นเป็นผลจากการที่บริษัทได้เข้าร่วมประมูลงานจัดซื้อครุภัณฑ์คอมพิวเตอร์และอุปกรณ์ต่อพ่วงตามโครงการพัฒนาคุณภาพการศึกษาโดยใช้เทคโนโลยีสารสนเทศของโรงเรียนในสังกัด สพฐ ประจำปีงบประมาณ 2556 และ 2557 นอกจากนี้ยังมีส่วนแบ่งกำไรจากเงินลงทุนในบริษัทร่วม (บมจ.ไอที ซิตี้และบมจ.ลิซอิท) เพิ่มขึ้น ขณะที่ค่าใช้จ่ายในการขายลดลงเป็นผลมาจากการได้รับเงินสนับสนุนการตลาดจากผู้ขายโดยไม่ต้องใช้เงินทุนของบริษัท